月夜小集次韵鄭教授
作者：韓淲
朝代：宋

paragraphs: 溪山有佳月，可以永今夕。
驚心總悠悠，過眼紛籍籍。
何爲秋向深，甚是老已逼。
長謠陶一觴，懷抱所共席。
披衣步良夜，奈此佳月何。
太虛澹以闊，青景轉覺多。
風微泛家山，露湛明庭樹。
烏鵲無停棲，稀星片雲度。
光冷秋氣肅，感時唯自驚。
徘徊亦已久，不知更漏深。
嫦娥在高高，傳聞殊恍惚。
雙鶴快飛來，駕我探月窟。